tartuNLP/wikipedia-smugri-20251201 huggingface dataset:
Pia Olsson

Pia Olsson (s. 17. marraskuuta 1966) on suomalainen filosofian tohtori ja dosentti, joka toimi Helsingin yliopiston etnologian yliopistolehtorina. Vuosina 2015–2017 hän toimi eurooppalaisen kansatieteen professorin sijaisena. 
Olsson valmistui Helsingin yliopistosta filosofian maisteriksi 1992 ja valtiotieteen maisteriksi 1995 sekä filosofian lisensiaatiksi 1997 ja tohtoriksi 1999 (suomalais-ugrilainen kansatiede). Hänen suomenkielinen väitöskirjansa 1999 tarkasteli Lotta Svärd -järjestön toiminnan paikallistasoa kansatieteellisestä näkökulmasta. Tutkimus oli otsikoitu "Eteen vapahan valkean Suomen : kansatieteellinen tutkimus lottatoiminnasta paikallisella tasolla vuoteen 1939". Vuonna 2005 hän sai eurooppalaisen kansatieteen dosentin arvon Helsingin yliopistossa.
Olsson toimi Suomen muinaismuistoyhdistyksen puheenjohtajana vuosina 2016–2021. Suomen Tiedeseuran jäseneksi hänet kutsuttiin vuonna 2018.
Vapauttajatsaarin monumentti

Vapauttajatsaarin monumentti (, "Pametnik na Tsar Osvoboditel)" on italialaisen kuvanveistäjän Arnoldo Zocchin suunnittelema ratsastajapatsas Bulgarian pääkaupungin Sofian keskustassa. Se paljastettiin vuonna 1907 Venäjän keisarin Aleksanteri II:n kunniaksi. Aleksanteri II vapautti Bulgarian ottomaanien vallasta Venäjän ja Turkin sodan aikana vuosina 1877–1878. 
Uusklassisen muistomerkin tekijän, italialaisen kuvanveistäjän Arnoldo Zocchin ehdotus voitti kilpailun 31 muun taiteilijan ehdotuksen joukosta. Osallistujia oli 12 maasta 1800-luvun lopulla (kiinnostuneita oli yhteensä 90 taiteilijaa 15 maasta). Bulgarialainen arkkitehti Nikola Lazarov osallistui muistomerkin arkkitehtuurin suunnitteluun.
Monumentin peruskivi muurattiin 23. huhtikuuta 1901, Pyhän Yrjön päivänä, Bulgarian ruhtinas Ferdinand I:n läsnäollessa. Muistomerkki valmistui 15. syyskuuta 1903. Ferdinand osallistui myös muistomerkin vihkimiseen 30. elokuuta 1907 yhdessä poikiensa Borisin ja Kirilin sekä Aleksanteri II:n pojan Venäjän suuriruhtinas Vladimir Aleksandrovitšin ja tämän perheen kanssa. 
"Vapauttajatsaarin monumentti" on Sofian "Tsar Osvoboditel" -bulevadin varrella, Bulgarian kansalliskokouksen rakennuksen edessä, takanaan Radisson SAS -hotelli. 
Osat.
Monumentin jalusta on mustaa kiillotettua graniittia, joka on peräisin Vitošasta. "Vapauttajatsaarin momumentti" koostuu jalustasta, keskiosasta henkilöhahmoineen ja massiivisesta uusrenessanssityylisestä korniisista, sekä veistoksesta, jossa Venäjän tsari on hevosen selässä. Jalustaosassa olevan pronssisen seppeleen lahjoitti Romania sodan aikana kuolleiden romanialaisten sotilaiden muistoksi. 
Keskiosan pronssireliefi kuvaa joukkoa venäläisiä ja bulgarialaisia sotilaita, joita johtaa voiton jumalatar (Nike kreikkalaisessa mytologiassa ja Victoria roomalaisessa mytologiassa) kohottaen miekkansa korkealle. Ryhmää ympäröivät muotokuvat suuriruhtinas Nikolai Nikolajevitšista, kreivi Nikolai Ignatjevsta, kenraali Josif Gurkosta ja kenraali Mihail Skobelevista. Toisessa reliefissä kuvataan Stara Zagoran taistelua, San Stefanon rauhansopimuksen allekirjoittamista ja Veliko Tărnovon perustuslakia säätävän kansalliskokouksen avajaistilaisuutta. Siihen sisältyvät Petko Slaveikovin, Stojan Zaimovin, Ivan Vazovin ja Stefan Stambolovin sekä muiden ajan merkittävien hahmojen muotokuvat.
Restaurointi.
Teos poistettiin paikalta syksyllä 2013 entisöitäväksi. Hevosen jalkojen pronssi oli korvattava halkeilujen takia. Teokseen kertynyt patina poistettiin ja jalusta tasapainotettiin ja puhdistettiin. Myös teoksen ympäristöä uusittiin. Entistetty teos julkistettiin seuraavana keväänä.
Anna-Elina Lehesjoki

Anna-Elina Lehesjoki (s. 19. heinäkuuta 1960) on suomalainen lääketieteen tohtori, joka työskentelee Helsingin yliopiston lääketieteellisen genetiikan professorina ja Folkhälsanin tutkimuskeskuksen johtajana.
Lehesjoki valmistui Helsingin yliopistosta lääkäriksi (LL 1985) ja lääketieteen tohtoriksi (LT 1989). Hänen englanninkielinen väitöskirjansa (1989) käsitteli verenvuototaudin eli hemofilian A-tyyppiä (klassinen verenvuototauti) molekyylitasolla suomalaisen tutkimusaineiston pohjalta. Tutkimustyö oli otsikoitu "Hemophilia A : molecular studies in Finnish families". Lääketieteellisen genetiikan dosentti hän on ollut vuodesta 1997 (Helsingin yliopisto).
Lehesjoen tieteellinen tuotanto on laaja. Monet hänen yhdessä työtoveriensa kanssa tekemiensä tutkimusten tuloksista on julkaistu tieteen arvostetuimmissa sarjoissa (kuten Nature Genetics, PLoS One ja Science). 
Lehesjoki on ollut Suomalaisen tiedeakatemian jäsen vuodesta 2013 ja Suomen Tiedeseuran jäsen vuodesta 2018.
Gunilla Widén

Gunilla Widén (2011 saakka "Widén-Wulff"; s. 18. joulukuuta 1967) on suomalainen yhteiskuntatieteen tohtori ja Åbo Akademin informaatiotutkimuksen professori (2008–).
Widén on valmistunut tohtoriksi Åbo Akademista. Hänen ruotsinkielinen väitöskirjansa (2001) tarkasteli suomalaisen vakuutusyhtiön informaatiokulttuuria laadullisella tutkimusotteella. Työ oli otsikoitu "Informationskulturen som drivkraft i företagsorganisationen : en kvalitativ studie i finländska försäkringsbolag". Widén on ollut Tampereen yliopiston dosentti vuodesta 2007.
Widén on Suomen Tiedeseuran jäsen (2015–).
Anthem

Anthem on BioWaren kehittämä ja Electronic Artsin julkaisema toimintaroolipeli, joka on julkaistu vuonna PlayStation 4:lle, Windowsille ja Xbox Onelle.
Ennen julkaisua pelistä käytettiin nimeä "Beyond", joka muutettiin koska tavaramerkin saaminen nimelle olisi ollut liian vaikeaa. Peli on "elävän sisällön" ("live service") peli kuten "Destiny".
Helmikuussa 2021 ilmoitettiin pelin jatkokehityksen lopettamisesta ja pelin parissa työskennellyt ryhmä on siirretty seuraavan "Dragon Age" -pelin pariin. Heinäkuussa 2025 Electronic Arts ilmoitti, että pelin palvelimet suljetaan 12. tammikuuta 2026. Palvelimien sulkemisen jälkeen peliä ei voi enää pelata lainkaan.
Kehitys.
Pelin kehitys oli sekava ja seitsemän vuoden kehityksen aikana peli päätyi tuotantoon vasta viimeisenä 18 kuukauden ajalle. Pelin tarina muuttui kehityksen aikana useasti ja kehittäjillä ei ollut selvää kuvaa tavoitteista.
Erääksi ongelmaksi kehityksen aikana kerrotaan olevan pelissä käytetty Frostbite-pelimoottori. Frostbite oli kehitetty DICE:n "Battlefield"-pelisarjaa varten eikä siinä ollut tukea ominaisuuksille kuten pelin tallennus ja lataus. Lisäksi verkkopelin vaatimuksien johdosta ominaisuuksia toteutettiin uudestaan. 
Osa kehittäjistä oli sidottu "n" viimeistelyyn sekä EA:lle tärkeään "FIFA"-pelisarjaan.
BioWarea ja peliteollisuutta on kritisoitu työympäristöstä, joka johtaa työntekijöiden loppuunpalamiseen. Useita Biowaren työntekijöitä päätyi "stressilomalle" pelin kehityksen aikana tai sen jälkeen.
Vastaanotto.
IGN antoi pelille arvosanaksi 6.5/10 arvostelussaan.
GameSpot antoi pelille arvosanaksi 6/10 arvostelussaan.
Kritiikki.
Eräillä pelaajilla on todettu pelin kaatumisen aiheuttamista lisäongelmista, johon EA on pyytänyt pelaajilta apua. Eräissä tapauksissa pelikonsoli ei ole enää käynnistynyt pelin kaatumisen jälkeen.
Frostbite

Frostbite voi tarkoittaa jotain seuraavista:
Petri Rajala (poliitikko)

Petri Johannes Rajala (s. 24. kesäkuuta 1993 Tampere) on suomalainen kokoomuksen poliitikko, lakimies ja ekonomi. Rajala on Tampereen kaupunginvaltuuston ja Pirkanmaan liiton maakuntavaltuuston jäsen. Koulutukseltaan Rajala on oikeustieteen maisteri ja kauppatieteiden maisteri.
Poliittinen ura.
Kunnallisvaaleissa Rajala on ollut ehdolla kotikaupungissaan Tampereella neljä kertaa, vuosina 2012, 2017, 2021 ja 2025. Vuoden 2012 vaaleissa Rajala jäi varasijalle 252 äänen tuloksella. Vuoden 2017 vaaleissa hänet valittiin valtuuston varsinaiseksi jäseneksi 547 äänellä. Vuoden 2021 vaaleissa hänet valittiin jatkokaudelle valtuustoon 419 äänellä. Vuoden 2025 vaaleissa hänet valittiin jatkokaudelle 425 äänellä. Rajala oli myös ehdolla vuoden 2019 eduskuntavaaleissa Pirkanmaan vaalipiirissä saaden yhteensä 448 ääntä.
Rajala on ollut aktiivinen Kokoomusnuorten jäsen ja toiminut useissa järjestön luottamustoimissa, muun muassa Pirkanmaan Kokoomusnuorten puheenjohtajana sekä Kokoomusnuorten liittohallituksessa ja sen kansainvälisten asioiden työryhmässä ja Kokoomuksen Nuorten Tampereen Aluejärjestön puheenjohtajana.
Valioasu

Valioasu Oy oli vuosina 1951–1990 toiminut suomalainen vaateliikkeiden ketju, joka työllisti suurimmillaan satoja ihmisiä. Valioasun perusti kauppaneuvos Reino Lemmetty (1921–2004), joka kasvatti vuonna 1946 ostamastaan Mikkelin Kansanpuku Oy:stä valtakunnallisen Valioasu-ketjun.
Vuonna 1951 Mikkelistä alkanut Valioasu-ketju laajeni vähitellen moniin Suomen kaupunkeihin. Sillä oli omaa maahantuontia sekä oma ompelimo naistenvaatteiden pienimuotoista ateljeevalmistusta varten.
Vuonna 1989 SOK osti Valioasun kovaan hintaan Lemmetyltä. Valioasulla oli tuolloin myymälät Mikkelissä, Helsingissä, Tampereella, Turussa, Kuopiossa, Kouvolassa, Jyväskylässä ja Seinäjoella. SOK osti samoihin aikoihin myös Kuusinen-vaatekaupan ja perusti Valioasu-yhtiön alaisuuteen omaan mallistoon perustuneen Kino-vaateketjun. Kymmenkunta myymälää avanneen Kinon toiminta jäi noin vuoden mittaiseksi. Myös Valioasu lopetettiin vuonna Suomen 1990-luvun alun laman kynnyksellä 1990.
David Graeber

David Rolfe Graeber (12. helmikuuta 1961 New York – 2. syyskuuta 2020 Venetsia) oli yhdysvaltalainen antropologi ja anarkisti. Hän työskenteli antropologian professorina London School of Economicsissa.
Graeberia on luonnehdittu muun muassa ”yhdeksi aikakautemme suurimmista ajattelijoista”. Hän oli myös yksi Occupy Wall Street -liikkeen johtohahmoista.
Albanian sisällissota

Albanian sisällissota, joka tunnetaan myös nimellä "Albanian kapina", oli Albanian pyramidikriisi. Se oli Ponzi-huijauksen aiheuttama epäjärjestyksen aika Albaniassa vuonna 1997. 
Tammikuussa 1997 ne Albanian kansalaiset, jotka olivat menettäneet yhteensä 1,2 miljardia dollaria pyramiidihuijauksessa, alkoivat protestoida kaduilla. Helmikuussa tuhannet siviilit aloittivat päivittäiset mielenosoitukset. Mielenosoittajat vaativat hallitusta korvaamaan heidän menettämänsä rahat. 2. marraskuuta presidentti Aleksandër Meksi julisti hätätilan. 11. marraskuuta Albanian sosialistisen puolueen johtajasta Baskhim Finosta tuli Albanian pääministeri. Vallan vaihtuminen ei kuitenkaan lopettanut levottomuuksia ja mielenosoitukset levisivät Pohjois-Albaniaan. Vaikka hallitus ja armeija tukahduttivat kapinointia pohjoisessa, ne eivät kyenneet ylläpitämään järjestystä. Etelä-Albaniassa kapinalliset ja rikollisryhmät ottivat vallan.
Albanian kaikissa suurissa väestökeskuksissa oli 13. marraskuuta mielenosoituksia. Ulkomaat alkoivat evakuoida kansalaisiaan Albaniasta. Evakuointioperaatioita olivat muun muassa operaatio Libelle, operaatio Silver Wake ja operaatio Kosmas. 28. marraskuuta Yhdistyneiden kansakuntien turvallisuusneuvosto lähetti 7 000 rauhanturvaajaa palauttamaan järjestyksen Albaniaan. 15. huhtikuuta aloitettiin Operaatio Alba, joka auttoi palauttamaan järjestyksen maahan. Monet levottomuuksien aikana ryöstetyt aseet päätyivät Kosovon vapautusarmeijan käsiin ja niistä käytettiin Kosovon sodassa.
Science Based Targets

Science Based Targets initiative (SBTi) on organisaatio, jonka muodostavat YK:n Global Compact -aloite, ympäristöjärjestö WWF, ilmastoraportointiin keskittyvä CDP-järjestö sekä Maailman luonnonvarainstituutti WRI. Aloite kannustaa yrityksiä sitoutumaan tieteeseen perustuviin tavoitteisiin, joilla ne voivat vähentää hiilidioksidipäästöjä.
Organisaatio on kasvanut nopeasti Pariisin ilmastosopimuksen solmimisen jälkeen. Lokakuussa 2018 Science Based Targets -tavoitteisiin oli sitoutunut 140 yritystä maailmassa ja 5 Suomessa. Näiden joukossa oli muun muassa Alma Media, Elisa ja Stora Enso. Vuonna 2024 sitoutuneita yrityksiä oli jo 6 963, joista suomalaisia 111. 
Sitoutumisen lisäksi yritysten on tuotettava uskottava suunnitelma omien päästöjensä vähentämiselle. Vuoden 2023 alusta alkaen SBTi on alkanut purkamaan sitoumuksia yrityksiltä, jotka eivät ole onnistuneet luomaan uskottavaa päästövähennyssuunnitelmaa. Ensimmäisessä aallossa sitoumuksia purettiin yli sadalta yritykseltä, joista merkittävin oli Amazon.
Ugo Cerletti

Ugo Cerletti (26. syyskuuta 1877 Conegliano, Italia – 25. heinäkuuta 1963 Rooma, Italia) oli italialainen neurologi, joka keksi psykiatriassa käytettävän sähköhoidon. 
Cerletti opiskeli Roomassa ja Torinossa ja erikoistui neurologiaan ja neuropsykiatriaan. Rooman yliopistossa hän kehitti sähköhoidon eri mielenterveyden häiriöiden hoitokeinoksi. Keksintö teki hänet maailmankuuluksi. 
Genovassa ja myöhemmin Roomassa Cerletti käytti sähköhoitoa epileptisten kohtausten aiheuttamiseksi koirissa ja muissa eläimissä. Idea sähköhoidon käyttämiseksi ihmisissä pohjautui Cerlettin havainnointiin, että epilepsia ja skitsofrenia eivät esiintyneet yhdessä. Cerletti käytti sähköhoitoa ensimmäistä kertaa ihmiseen Lucio Binin kanssa huhtikuussa 1938 potilaaseen, jolla oltiin diagnosoitu skitsofrenia, harhaluuloja, hallusinaatioita ja sekavuutta. Sarja sähkösokkeja toi potilaan tavalliseen mielentilaan. 
Sähköhoito korvasi pian insuliinin ja kardiatsolin suosituimpana sokkihoitona ja siitä tuli tehokkain hoitokeino mielisairaalan potilaiden hillitsemisessä. Seuraavina vuosina Cerletti teki työtovereidensa kanssa kokeiluja tuhansilla sähkösokeilla satoihin eläimiin ja potilaisiin ja he pystyivät määrittämään sen hyödyllisyyden ja turvallisuuden kliinisessä tutkimustavassa, muun muassa skitsofreniassa, kaksisuuntaisessa mielialahäiriössä ja masennuksessa. 
Cerletti sai Pariisin yliopistolta kunnia-arvon vuonna 1950.
Kristin Lang

Kristin Lang (o.s. Silbereisen; s. 14. maaliskuuta 1985) on saksalainen pöytätennispelaaja, joka on saavuttanut MM-pronssia ja voittanut kolme Euroopan-mestaruutta.
Lang, silloiselta nimeltään Silbereisen, saavutti ensimmäisen arvokisamitalinsa Belgradin EM-kilpailuissa 2007, kun Saksa sai joukkuekilpailussa pronssia. Stuttgartin EM-kilpailuissa 2009 hän saavutti pronssia nelinpelissä Zhenqi Barthelin parina. Moskovan MM-kilpailuissa 2010 Lang saavutti joukkuekilpailussa pronssia. Lontoon olympialaissa 2012 Lang sijoittui joukkuekilpailussa viidenneksi ja putosi kaksinpelissä jatkosta hävittyään toisen ottelunsa. Saman vuoden EM-kilpailuissa Herningissä hän saavutti pronssia nelinpelissä parinaan Wu Jiaduo.
Schwechatin EM-kilpailuissa 2013 Lang voitti joukkuekilpailussa ensimmäisen Euroopan-mestaruutensa. Joukkueeseen kuuluivat hänen lisäkseen Wu Jiaduo, Han Ying, Shan Xiaona ja Petrissa Solja. Budapestin EM-kilpailuissa 2016 Lang voitti Sabine Winterin parina kultaa nelinpelissä. Loppuottelussa he voittivat maannaisensa Shan Xiaonan ja Petrissa Soljan. Alicanten EM-kilpailuissa 2018 Lang voitti toistamiseen nelinpelin Euroopan-mestaruuden parinaan tällä kertaa Nina Mittelham.
Lang on maailmanrankingissa sijoittunut parhaimmillaan 30:nneksi joulukuussa 2010.
Kristin Lang avioitui pöytätennispelaaja Jochen Langin kanssa kesällä 2017. Heille syntyi ensimmäinen lapsi, tytär, tammikuussa 2018.
Sabine Winter

Sabine Winter (s. 27. syyskuuta 1992) on saksalainen pöytätennispelaaja, joka on saavuttanut MM-pronssia ja voittanut neljä Euroopan-mestaruutta.
Winter saavutti ensimmäisen arvokisamitalinsa Moskovan MM-kilpailuissa 2010, kun Saksa sijoittui joukkuekilpailussa pronssille. Schwechatin EM-kilpailuissa 2013 Winter voitti nelinpelin mestaruuden parinaan Petrissa Solja. Loppuottelussa he voittivat maannaisensa Zhenqi Barthelin ja Shan Xiaonan. Lissabonin EM-kilpailuissa 2014 ja Jekaterinburgin EM-kilpailuissa 2015 Winter voitti kultaa joukkuekilpailussa. Budapestin EM-kilpailuissa 2016 hän voitti Kristin Silbereisenin kanssa kultaa nelinpelissä. Loppuottelussa he voittivat maannaisensa Shan Xiaonan ja Petrissa Soljan. Luxemburgin EM-kilpailuissa 2017 Winter saavutti hopeaa joukkuekilpailussa.
Winter on maailmanrankingissa sijoittunut parhaimmillaan 36:nneksi huhtikuussa 2017.
Joan Hartigan

Joan Marcia Bathurst (o.s. Hartigan; 6. kesäkuuta 1912 Sydney, Australia – 31. elokuuta 2000 Sydney, Uusi Etelä-Wales) oli australialainen tennispelaaja, joka voitti Australian avoimen tennisturnauksen naisten kaksinpelin kolme kertaa vuosina 1933, 1934 ja 1936. Hartigan kuoli elokuussa 2000 88-vuotiaana.
Hänen poikansa Tom Bathurst on toiminut juristina.
Wu Jiaduo

Wu Jiaduo (s. 19. syyskuuta 1977) on saksalainen, kiinalaissyntyinen pöytätennispelaaja, joka on voittanut Euroopan-mestaruuden kaksinpelissä ja joukkuekilpailussa.
Wu saavutti ensimmäiset arvokisamitalinsa Belgradin EM-kilpailuissa 2007, kun hän sijoittui pronssille Elke Schallin kanssa naisten nelinpelissä ja Saksan joukkueen mukana joukkuekilpailussa. Pekingin olympialaisissa 2008 hän hävisi kaksinpelissä ensimmäisen ottelunsa ja kuului joukkuekilpailussa Saksan jaetulle yhdeksännelle sijalle päätyneeseen joukkueeseen. Stuttgartin EM-kilpailuissa 2009 Wu voitti kultaa kaksinpelissä. Loppuottelussa hän voitti Ukrainan Margaryta Pesotskan.
Moskovan MM-kilpailuissa 2010 Wu saavutti pronssia joukkuekilpailussa. Lontoon olympialaisissa 2012 hän sijoittui kaksinpelissä jaetulle yhdeksännelle sijalle hävittyään toisen ottelunsa ja joukkuekilpailussa Saksan joukkueen mukana jaetulle viidennelle sijalle. Saman vuoden EM-kilpailuissa Herningissä hän saavutti nelinpelissä pronssia parinaan Kristin Silbereisen. Schwechatin EM-kilpailuissa 2013 hän voitti joukkuekilpailussa kultaa yhdessä Han Yingin, Shan Xiaonan, Kristin Silbereisenin ja Petrissa Soljan kanssa.
Wu on maailmanrankingissa sijoittunut parhaimmillaan 11:nneksi heinä-elokuussa 2010.
Kathy Jordan

Kathryn "Kathy" Jordan (s. 3. marraskuuta 1959 Bryn Mawr, Pennsylvania) on yhdysvaltalainen uransa päättänyt tennispelaaja. Hän hävisi Australian avoimen tennisturnauksen naisten kaksinpelin finaalissa 1983 Martina Navrátiloválle erin 0-2. Jordan pelasi ensimmäisen ammattilaistason ottelunsa 20-vuotiaana 1979.
Jordan asuu Palo Altossa, Kaliforniassa. Hänen vanhempi sisarensa Barbara on myös entinen tennispelaaja.
Lucio Bini

Lucio Bini (1908–1964) oli italialainen lääkäri. Hän keksi sähköhoidon yhdessä neurologin Ugo Cerlettin kanssa.
Markku Hoikkala

Markku Hoikkala (s. 18. lokakuuta 1956 Perniö) on Salossa ja Somerolla asuva suomalainen runoilija, näytelmäkirjailija ja puuseppä.
Vuonna 1985 WSOY julkaisi Hoikkalan esikoisrunokokoelman "Riehukatseinen madonna". Samana vuonna valmistui ensi-iltaan Hoikkalan ja Harri Nordellin yhdessä kirjoittama näytelmä "Kerjäläisten jalkapuu". Hoikkalan tuotannossa runous, draama ja esittävä taide limittyvät toisiinsa erottamattomasti.
Hoikkala on humanististen tieteiden kandidaatti. Hän on opiskellut Turun yliopiston Historian, kulttuurin ja taiteiden tutkimuksen laitoksella pääaineenaan folkloristiikka.
Kirjailijan ammatin lisäksi Hoikkala on myös konepiirtäjä, muotoilija ja puuseppä. Hän on toiminut saunojen suunnittelijana ja rakentajana, kuriositeettina maailman nopein sauna. Saunojen lisäksi Hoikkala suunnitteli ja rakensi 70 katsojaa vetävän teatterijurtan, jolla Teatteri Quo Vadis kiersi Eurooppaa kymmenen vuoden ajan.
Hoikkala oli perustamassa kansainvälistä Teatteri Quo Vadista vuonna 1985 ja veti teatterin toimintaa tuottajan, käsikirjoittajan, näyttelijän, ajoittain myös muusikon ja ohjaajan rooleissa vuoteen 2015 asti. Quo Vadiksen lisäksi Hoikkala on ollut perustamassa 11 muuta taideyhteisöä.
Hoikkala on tuottelias, hänen vuodesta 1985 alkaneeseen tuotantoonsa kuuluu 75 teosta. Niistä näytelmiä on 45, muun tuotannon muodostuessa runo-, elokuva-, televisio-, musiikki-, kuunnelma- ja videoteoksista. Julkaisuja on 24. Hän on kirjoittanut televisioon ja teatteriin myös lasten- ja nuorten näytelmiä ja sarjoja. Osan tuotannostaan Hoikkala on kirjoittanut yhdessä toisen kirjoittajan kanssa. Hänen tuotantoaan on käännetty 10 eri kielelle.
Hoikkala on Suomen näytelmäkirjailijat ja käsikirjoittajat ry:n hallituksen jäsen vuodesta 1994, Nordiska Dramatikerunionin hallituksen puheenjohtaja 1994-1997, Teatterin tiedotuskeskuksen hallituksen jäsen 1999-2002 sekä uudelleen 2018-, Teosto ry:n ja Suomen musiikintekijät ry:n jäsen vuodesta 1998.
Hoikkala yksin tai työryhmän kanssa on palkittu Varsinais-Suomen taidepalkinnolla 2008, Salon Seudun Sanomien kulttuuripalkinnolla 2009, Olavi Veistäjä -palkinnolla 2009 ja Kiitos kotimaisesta näytelmästä 2011. Lisäksi hänen tuotantoaan on palkittu useilla kansainvälisillä teatteri- ja AV-alan palkinnoilla. Hänelle myönnettiin taiteilijaeläke vuonna 2020.
Hoikkalan aviopuoliso on henkilöstövalmentaja Päivi Hoikkala.
Taina Licciardo-Toivola

Taina Licciardo-Toivola (s. 16. syyskuuta 1977) on suomalais-australialainen tubettaja, joka tubettaa kymmenlapsisesta perheestään. Hän on yli 950 000 tilaajallaan Suomen toiseksi seuratuin yksityinen tubettaja Sara Maria Forsbergin jälkeen.
Licciardo-Toivola ei hänen omien sanojensa mukaan ole tubettajan eikä hänen perheensä oikea sukunimi, vaan hän käyttää sitä ainoastaan yksityisyytensä suojaamiseksi.
Licciardo-Toivola aloitti tubettamisen vuonna 2017 omien sanojensa mukaan huvin vuoksi. Hänen videonsa alkoivat saavuttaa laajaa katselijakuntaa nopeasti vuoden 2018 lopulla.
Hän keskittyy kanavallaan omaan arkeensa kymmenlapsisen perheen kanssa. Muun muassa Helsingin Sanomien Nyt-liite ja Iltalehti ovat kuvanneet perheen vaivattoman perheidyllin seuraamista koukuttavaksi.
Kymmenlapsisen perheen lasten nimet ja syntymävuodet ovat Leonardo De Valentino (1998), Cleopatra BambiTaina Baby (1999), Jerusalem Judge (2002), Romeo Romeo Indiana (2004), D'artagnan Angel (2007), Shakespeare Winter Fox (2010), Nefertiti Butterfly Bambitaina (2014), Kingjames Ocean Fox (2015), Aphrodite Princess Bambitaina (2016) ja Omega Royal Fox (2017). Taina kertoo lapsistaan kymmenenosaisessa videosarjassaan, jossa jokaisella lapsella on oma esittelynsä.
Myös Tainan lapset osallistuvat aktiivisesti mukaan videoiden tekoon ja vanhimmilla lapsilla on omat kanavat.
Nancye Wynne Bolton

Nancye Wynne Bolton (o.s. Wynne; 2. joulukuuta 1916 Melbourne, Australia – 9. marraskuuta 2001 Melbourne, Australia) oli australialainen oikeakätinen tennispelaaja. 
Saavutukset.
Hän on Australian avoimen tennisturnauksen naisten kaksinpelin kuusinkertainen voittaja. Naisten kaksinpelin ykkössija tuli vuosina 1937, 1940, 1946, 1947, 1948, ja 1951. Wynne sijoittui toiseksi vuosina 1936 ja 1949. Australian avoimen naisten nelinpelissä Wynne pelasi aina Thelma Coyne Longin parina, ja saavutti 12 finaalipaikkaa, joista saldona 10 kultaa ja 2 hopeaa. Wynne valittiin Australian Tennis Hall of Fameen vuonna 2001 ja International Tennis Hall of Fameen 2006.
Hän nai George Boltonin 6. heinäkuuta 1940.
SurfCAM

Surfcam on tietokoneavusteisen suunnittelun (CAD) ja tietokoneavusteisen valmistuksen (CAM) ohjelmisto.
Ohjelmasta on saatavilla kahta eri vaihtoehtoa: Surfcam Traditional tai Surfcam.
Surfcamillä voi tehdä työstöratoja rautalanka- ja solidimalleihin. Ohjelmassa on 2,5-akselinen ohjelmointi sekä 5-akselikoneistus. Surfcamillä voi normaalin jyrsin- ja sorviohjelmoinnin lisäksi ohjelmoida lankasahausta tai mittaamista. 
Surfcam-ohjelmisto on usein käytössä CAM-puolen työskentelyssä. 
Surfcam Traditional.
Surfcam Traditional on ensimmäisenä julkaistu Surfcam-ohjelmisto, joka on julkaistu 1980-luvun lopulla. 
Surfcam.
Surfcam tunnettiin aluksi Surfcam Evo -ohjelmistona, mutta myöhemmin nimettiin uudelleen muotoon Surfcam. Surfcam Evo julkaistiin 2013, kun Vero Software osti Surfcamin. 
Historia.
Vuonna 1988 Alan Diehl ja hänen poikansa Larry perustivat Surfware-yhtiön, jolloin myös julkaistiin Surfcam.
Pyhän Marian kirkko (Barnetby)

Pyhän Marian kirkko () on käytöstä poistettu kirkkorakennus Barnetbyn kylässä, Lincolnshiressa, Yhdistyneessä kuningaskunnassa. Se on Grade I -luokan suojelukohde, jonka hoidosta vastaa Churches Conservation Trust.
Laiva on myöhäiseltä 1000-luvulta ja torni 1100-luvulta. Puinen kahdeksankulmainen saarnastuoli on 1700- ja 1800-lukujen vaihteesta. Tornissa on kivestä veistettyjä pienten lasten ruumisarkkuja.
Tubeway Army

Tubeway Army oli 1970-luvun brittiläinen uutta aaltoa ja elektronista musiikkia tekevä yhtye. Yhtyeen päälaulajana ja keulakuvana oli Gary Numan. Tubeway Army julkaisi nimeään kantavan esikoisalbuminsa vuonna 1978 ja seuraavan, viimeisen albuminsa "Replicas" vuonna 1979.
Tubeway Army (albumi)

Tubeway Army on brittiläisen uuden aallon yhtyeen Tubeway Armyn esikoisalbumi. Sen julkaisi Beggars Banquet Records marraskuussa 1978. Albumi nauhoitettiin Spacewardissa Cambridgessä ja Gooseberry Studiosissa Lontoossa elokuussa 1978.
"Tubeway Army" sijoittui Britannian albumilistan 14. sijalle ja oli listalla yhteensä kymmenen viikkoa.
Kappaleet.
Kaikki kappaleet säv. ja san. Gary Numan paitsi kappaleen ”White Light/White Heat”, jonka on säv. ja san. Lou Reed.
Lauri Kilpiö

Lauri Kilpiö (s. 1974) on suomalainen säveltäjä. 
Kilpiö on opiskellut sävellystä Sibelius-Akatemiassa tärkeimpänä opettajanaan Paavo Heininen. Kilpiön musiikkia ovat esittäneet mm. BBC:n sinfoniaorkesteri, Helsingin kaupunginorkesteri, Tampere Filharmonia, Jyväskylä sinfonia ja Tapiola Sinfonietta.
Kilpiö toimii sävellyksen lehtorina Sibelius-Akatemiassa, missä hän on tällä hetkellä myös sävellyksen tohtorikoulutettavana. Marraskuussa 2017 Tapiola Sinfonietta ja Joonas Ahonen kantaesittivät ensimmäistä kertaa kokonaisuudessaan Kilpiön pianokonserton "Shades of light." Marraskuussa 2018 Kilpiön kamariooppera "Mustan veden yli" kantaesitettiin Lux Musicae -festivaalilla Siuntiossa.
Raffaella Reggi

Raffaella Reggi-Concato ( [raffaˈɛlla ˈreddʒi], s. 27. marraskuuta 1965 Faenza, Italia) on italialainen uransa päättänyt tennispelaaja. 
Ura.
Hän on voittanut Italian avoimen tennisturnauksen naisten kaksinpelikultaa vuonna 1985, jolloin hän päihitti yhdysvaltalaisen Vicki Nelson-Dunbarin erävoitoin 2-0. Vuonna 1981 Reggi saavutti Orange Bowl -turnauksen alle 16-vuotiaiden tyttöjen sarjan voiton. Hän on myös voittanut Yhdysvaltain avoimen tennisturnauksen sekanelinpelin 1986 parinaan Sergio Casal. Reggi on kuulunut Italian Fed Cup -joukkueeseen vuosina 1982–1991.
Evelina Samuelsson

Evelina Louise Samuelsson (s. 14. maaliskuuta 1984 Tukholma) on ruotsalainen jääkiekkoilija. Hän voitti pronssia talviolympialaisissa 2002.
Martina Trevisan

Martina Trevisan ( [marˈtiːna treviˈzan]; s. 3. marraskuuta 1993 Firenze, Italia) on italialainen vasenkätinen tennispelaaja. Hän edusti Italiaa Fed Cupissa 2019. Trevisan on sijoittunut WTA-listalla kaksinpelissä parhaimmillaan sijalle 144 elokuussa 2017.
Trevisan pelasi grand slam -turnauksen pääsarjassa ensimmäisen kerran Australian avoimissa 2020.
Martina Trevisanin vanhempi veli Matteo Trevisan pelaa myös tennistä.
Teollisuuden työttömyyskassa

Teollisuuden työttömyyskassa, Rakennusalan työttömyyskassa ja Työttömyyskassa Finka yhdistyivät 1.1.2022 uudeksi Avoimeksi työttömyyskassaksi A-kassaksi. Teollisuuden työttömyyskassa oli Suomen suurin teollisuuden alojen työttömyyskassa ja samalla yksi isoimmista palkansaajien työttömyyskassoista. Jäseniä kassassa oli vuonna 2021 noin 135 000. Kassa otti käyttöön nimensä vuonna 2018, kun Puualojen ja Teollisuusalojen työttömyyskassat sulautuivat Metallityöväen Työttömyyskassaan.
Teollisuuden työttömyyskassa maksoi työttömille jäsenilleen ansiopäivärahaa, vuorottelukorvausta vuorotteluvapaan ajalta sekä liikkuvuusavustusta.
Kassa toimi Helsingin Hakaniemessä sijaitsevan keskustoimiston lisäksi 11 Teollisuusliiton aluetoimistossa eri puolella Suomea.
Helen Kelesi

Helen Kelesi (s. 15. marraskuuta 1969 Richmond, Brittiläinen Kolumbia, Kanada) on kanadalainen uransa jo päättänyt tennispelaaja. Hänen isänsä Milan on valmentanut häntä. Kelesi lopetti WTA-turnauksissa käymisen vuonna 1995. Hänet valittiin vuonna 2008 BC Sports Hall of Fameen.
Muuta.
Hänelle on annettu lempinimi "Hurricane Helen".
Laura Tavares

Laura Tavares (s. 12. joulukuuta 1965 Newark, New York) on yhdysvaltalainen entinen ampumahiihtäjä. Hän kilpaili ampumahiihdon olympiakilpailuissa vuoden 1994 talviolympialaisissa.
Vicki Nelson-Dunbar

Vicki Nelson Dunbar (s. 25. syyskuuta 1962) on yhdysvaltalainen uransa päättänyt tennispelaaja. Vuoden 1984 syyskuussa hän pelasi Jean Hepneria vastaan 6 tuntia ja 31 minuuttia kestäneen ottelun Richmondissa, Virginiassa. Ottelun pituus on naisten ammattilaistason maailmanennätys, ja Nelson-Dunbar voitti sen erin 2-0 (6–4, 7–6). Nelson-Dunbarin saavutuksiin kuuluu myös vuoden 1985 Italian avoimen tennisturnauksen naisten kaksinpelin hopea.
Gabriela Pichler

Gabriela Pichler (s. 11. maaliskuuta 1980 Huddinge, Ruotsi) on ruotsalainen elokuvaohjaaja ja -käsikirjoittaja, jonka ensimmäinen kokoillan elokuva oli vuonna 2012 ilmestynyt "Syödä, nukkua, kuolla". Elokuva sai muun muassa parhaan elokuvan, parhaan ohjaajan ja parhaan käsikirjoituksen Guldbagge-palkinnot.
Nuoruus ja opiskelu.
Gabriela Pichler syntyi Huddingessa vuonna 1980. Hänen äitinsä oli syntynyt Bosnia ja Hertsegovinassa ja hänen isänsä Itävallassa. Perhe muutti Örkelljungaan, kun Gabriela oli kahdeksanvuotias.
Pichler opiskeli Öölannin dokumenttielokoulussa ja Göteborgin yliopiston Valand-akatemiassa. Hän sai alemman korkeakoulututkinnon vuonna 2008. Lopputyönään Pichler teki lyhytelokuvan "Skrapsår", joka palkittiin vuonna 2010 parhaan lyhytelokuvan Guldbaggella.
Ura.
Pichlerin ensimmäinen kokopitkä elokuva oli "Syödä, nukkua, kuolla" (2012), joka kertoo modernista työväenluokasta ja sen päähenkilö on nuori ruotsalainen Rasa, jonka molemmat vanhemmat ovat maahanmuuttajia. "Syödä, nukkua, kuolla" sai hyvän vastaanoton, ja se sai monia eri palkintoja. Venetsian elokuvajuhlilla elokuvalle myönnettiin yleisöpalkinto. "Syödä, nukkua, kuolla" oli ensimmäinen naisen ohjaama elokuva, joka voitti parhaan elokuvan, parhaan ohjaajan ja parhaan käsikirjoituksen Guldbagget.
Pichler osallistui esikoiselokuvansa jälkeen Doxwise Norden -lyhytelokuvaprojektiin, jossa kuvattiin nuorten pohjoismaalaisten jokapäiväistä elämää. Pichlerin toinen elokuva oli "Amatöörit", joka sai ensi-iltansa vuoden 2018 Göteborgin elokuvajuhlilla, missä se palkittiin muun muassa parhaan Pohjoismaisen elokuvan Dragon-palkinnolla. Vuoden 2019 Guldbagge-gaalassa Pichler oli ehdolla parhaasta ohjauksesta ja käsikirjoituksesta.
Nuorten oma järjestyksenvalvoja

Nuorten oma järjestyksenvalvoja (Noja) on vartiointiliikkeen palveluksessa oleva järjestyksenvalvoja, joka perustehtävänsä ohessa toimii nuorten parissa kohtaavalla työotteella. Noja on saanut nuorten kohtaamiseen lisäkoulutusta ja lisäksi hänelle on varattu aikaa nuorten kanssa toimimiseen. Noja toimii tyypillisimmin kauppakeskuksessa.
Työmuoto on kehitetty vastaamaan tarpeeseen, jonka nuorten ajanvietto kaupallisissa tiloissa on saanut aikaan. Nuorten ja järjestyksenvalvojien kohtaamiset esimerkiksi kauppakeskuksissa ovat yleisiä ja niillä voi olla hyvinkin suuri merkitys nuorten elämään.
Työmuodon on kehittänyt valtakunnallinen nuorisokasvatusjärjestö Nuorten Palvelu ry yhteistyössä kauppakeskusomistaja Citycon Oyj:n ja vartiointiyritys Securitas Oy:n kanssa. Nojien valmennuksesta, täydennyskoulutuksesta ja työmuodon levittämisestä vastaa Nuorten Palvelu ry ja ainoastaan Nuorten Palvelu ry:n järjestämästä koulutuksesta voidaan käyttää nimitystä Noja-valmennus.
Nojan työnkuva.
Nuorten oma järjestyksenvalvoja on kauppakeskuksen järjestyksenvalvoja siinä, missä muutkin järjestyksenvalvojat ja tekee myös näitä työtehtäviä osana muuta työyhteisöä. Työajasta suunnataan osa kuitenkin juuri nuorten kanssa toimimiseen, jolloin Nojan työ on isolta osalta kentällä oloa, nuorten kohtaamista ja nuorten asioiden edistämistä osana paikallista monialaista verkostoa. Noja tekee nuorten asioissa yhteistyötä esimerkiksi poliisin, nuorisotyön, sosiaalitoimen ja vanhempien kanssa.
Nojan työn kulmakiviä ovat tuttuus nuorten kanssa, kohtaava työote ja toimijoiden yhteistyö kohteessa (mm. työyhteisö, kauppakeskusjohto ja liikkeiden henkilökunta) sekä alueella laajemmin. Nuorille Noja on helposti lähestyttävä ja turvallinen aikuinen, jonka puoleen kääntyä tarvittaessa.
Noja-työmuodon hyödyt.
Nuorten oma järjestyksenvalvoja -työmuodolla on hyötyä nuorille, kauppakeskukselle, järjestyksenvalvonnalle ja paikalliselle monialaiselle yhteistyöverkostolle. Tiedonvaihdon osalta Nojat toimivat linkkinä nuorten ja muiden kauppakeskuksen toimijoiden sekä alueen monialaisen verkoston kanssa. Parempi vuorovaikutus nuorten kanssa ja tuttuuden syntyminen mahdollistavat nuorten elämän haasteisiin puuttumisen ennakoivasti, jolloin tilanteet kauppakeskuksessa eivät pääse kärjistymään. Noja toimii työyhteisössään nuorten asioiden asiantuntijana ja antaa osaamistaan myös muiden järjestyksenvalvojien käyttöön.
Nuoret ovat kokeneet Nojan lähestyttäväksi ja sellaiseksi aikuiseksi, jolta saa apua erilaisissa tilanteissa [https://www.haaste.om.fi/fi/index/lehtiarkisto/haaste42018/kauppakeskuksenjarjestyksenvalvojanuortenkohtaajana.html]. Järjestyksenvalvonnalle Noja-työmuoto tarjoaa työkalun nuorten kanssa toimimiseen ja tilanne kauppakeskuksissa on Nojan myötä usein rauhoittunut [https://www.vantaansanomat.fi/artikkeli/707194-nuorten-omat-jarjestyksenvalvojat-vahensivat-kauppakeskuksen-hairioita-vantaalla].
Elephant &amp; Castlen rautatieasema

Elephant &amp; Castlen rautatieasema on Thameslinkin managoima National Railin asema Southwarkin kaupunginosassa, Lontoossa. Asemalta liikennöidään Thameslinkin ja Southeasternin junia. Asemalla on neljä raidetta ja lipunmyynti.
Aseman vieressä sijaitsee Elephant &amp; Castlen metroasema, jossa on vaihtoyhteys Lontoon metron Bakerloo Lineen ja Northern Lineen.
Veronika Andrusenko

Veronika Andrejevna Andrusenko (o.s. Popova, s. 20. tammikuuta 1991 Volgograd, Venäjän SFNT) on venäläinen uimari. Hän osallistui vuosien 2012, 2016 ja 2020 kesäolympialaisiin.
Crunch time

Crunch time on urheilussa kriittinen aika, jolloin tarvitaan ratkaisevia päätöksiä.
Videopeliteollisuudessa termillä "crunch time" (myös "crunch mode" tai vain "crunch") tarkoitetaan jaksoa ylityötä, jolloin työviikko voi venyä jopa 80-tuntiseksi ja josta ei usein saa korvausta. Intohimoisesti luovaan työhön suhtautumisessa voi olla tavallista tehdä paljon pitkiä päiviä, mutta asian normalisoituminen on ongelma, joka johtaa työuupumukseen. Pahimmillaan crunch time on otettu mukaan aikatauluun alusta lähtien. Electronic Artsia vastaan nostettu oikeuskiista maksamattomista ylitöistä ratkaistiin pelikehittäjien hyväksi vuonna 2006.
Episodimaisissa ja "live service" -julkaisuissa jatkuva seuraavan osan julkaisu on johtanut toistuvaan crunch-tilaan lyhyellä aikasyklillä.
International Game Developers Association (IGDA) on kiinnittänyt huomiota elämänlaadun heikkenemiseen crunch timen seurauksena. Ratkaisuna ongelmaan on havaittu alalla oleva tarve järjestäytyä ammattiyhdistyksiin ja jonka seurauksena perustettu Game Workers Unite -liike.
Darija Jurak Schreiber

Darija Jurak (s. 5. huhtikuuta 1984 Zagreb, Kroatian ST, Jugoslavian SL) on kroatialainen oikeakätinen tennispelaaja, joka asuu Dubaissa, Yhdistyneissä arabiemiirikunnissa.
Ura.
Vuoden 2017 Meksikon avoimen tennisturnauksen nelinpelissä hän saavutti turnausvoiton australialaisen Anastasija Rodionovan kanssa.
Kranéa (Préveza)

Kranéa () on Kreikan kylä sekä samanniminen Ziróksen kunnan kunnallisyksikkö (Δημοτική Ενότητα Κρανέας, "Dimotikí Enótita Kranéas") ja entinen itsenäinen kyläkunta. Se sijaitsee Prévezan alueyksikössä Epeiroksen alueella. Koko kunnallisyksikön väkiluku on 821 ja varsinaisen Kranéan kylän väkiluku 424 (vuonna 2011).
Kranéan kylä sijaitsee linnuntietä noin 23 kilometriä luoteeseen Ártasta. Kranéan kunnallisyksikkö käsittää alueen Ziróksen kunnan länsiosassa. Kranéa oli itsenäinen kyläkunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Ziróksen kunnaksi yhdessä Anógeion, Filippiádan ja Thesprotikón kanssa, jolloin se muuttui uuden kunnan kunnallisyksiköksi.
Kunnallisyksikön osat.
Kranéan kunnallisyksikkö muodostuu seuraavista kyläyhdyskunnista ja asutuksista:
Lákka Soulíou

Lákka Soulíou (; virallisesti Δημοτική Ενότητα Λάκκας Σουλίου, "Dimotikí Enótita Lákkas Soulíou") on yksi Dodónin kunnan kunnallisyksiköistä ja entinen itsenäinen Kreikan kunta. Se sijaitsee Ioánninan alueyksikössä Epeiroksen alueella. Kunnallisyksikön väkiluku on 2 405 (vuonna 2011).
Lákka Soulíoun kunnallisyksikkö käsittää Dodónin kunnan eteläosan. Sen suurin asutus on Romanóksen kylä. Kunnallisyksikön lisänimi viittaa naapurina olevaan Soúlin kuntaan. Lákka Soulíou oli itsenäinen kunta vuoden 2010 loppuun saakka. Sen vanha nimi oli Dervízianan kunta (Δήμος Δερβιζιάνων, "Dímos Derviziánon") vuodesta 1997. Vuonna 2003 sen nimeksi tuli Lákka Soulíoun kunta. Vuoden 2011 alussa kunta yhdistettiin Kallikrates-suunnitelmana tunnetun aluehallintouudistuksen myötä Dodónin kuntaan yhdessä Ágios Dimítrioksen ja Séllesin kanssa, jolloin se muuttui uuden kunnan kunnallisyksiköksi.
Kunnallisyksikön osat.
Lákka Soulíoun kunnallisyksikkö muodostuu seuraavista kyläyhdyskunnista ja asutuksista:
Lávdani

Lávdani () on Kreikan kylä sekä samanniminen Pogónin kunnan kunnallisyksikkö (Δημοτική Ενότητα Λάβδανης, "Dimotikí Enótita Lávdanis") ja entinen itsenäinen kyläkunta. Se sijaitsee Ioánninan alueyksikössä Epeiroksen alueella. Koko kunnallisyksikön väkiluku on 118 ja varsinaisen Lávdanin kylän väkiluku 19 (vuonna 2011).
Lávdanin kylä sijaitsee linnuntietä noin 34 kilometriä luoteeseen Ioánninasta. Lávdanin kunnallisyksikkö käsittää alueen Pogónin kunnan eteläosassa. Lávdani oli itsenäinen kyläkunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Pogónin kunnaksi yhdessä Áno Kalamáksen, Áno Pogónin, Delvinákin, Kalpákin ja Pogonianín kanssa, jolloin se muuttui uuden kunnan kunnallisyksiköksi.
Kunnallisyksikön osat.
Lávdanin kunnallisyksikkö muodostuu seuraavista kyläyhdyskunnista ja asutuksista:
Mastorochória

Mastorochória (; virallisesti Δημοτική Ενότητα Μαστοροχωρίων, "Dimotikí Enótita Mastorochoríon") on yksi Kónitsan kunnan kunnallisyksiköistä ja entinen itsenäinen Kreikan kunta. Se sijaitsee Ioánninan alueyksikössä Epeiroksen alueella. Kunnallisyksikön väkiluku on 930 (vuonna 2011).
Mastorochórian kunnallisyksikkö käsittää alueen Kónitsan kunnan pohjoisosissa. Sen suurin asutus on Kefalochórin kylä. Mastorochória oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Kónitsan kuntaan yhdessä Aetomilítsan, Dístraton ja Foúrkan kanssa, jolloin se muuttui uuden kunnan kunnallisyksiköksi.
Kunnallisyksikön osat.
Mastorochórian kunnallisyksikkö muodostuu seuraavista kyläyhdyskunnista ja asutuksista:
Matsoúki

Matsoúki () on Kreikan kylä sekä samanniminen Vóreia Tzoumérkan kunnan kunnallisyksikkö (Δημοτική Ενότητα Ματσουκίου, "Dimotikí Enótita Matsoukíou") ja entinen itsenäinen kyläkunta. Se sijaitsee Ioánninan alueyksikössä Epeiroksen alueella. Kylän ja kunnallisyksikön väkiluku on 455 (vuonna 2011).
Matsoúkin kylä sijaitsee linnuntietä noin 29 kilometriä itäkaakkoon Ioánninasta. Matsoúkin kunnallisyksikkö käsittää alueen Vóreia Tzoumérkan kunnan itäosassa. Matsoúki oli itsenäinen kyläkunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Vóreia Tzoumérkan kunnaksi yhdessä Kalaríteen, Katsanochórian, Prámantan, Syrrákon, Tzoumérkan ja Vathýpedon kanssa, jolloin se muuttui uuden kunnan kunnallisyksiköksi.
Melissourgoí

Melissourgoí (; myös "Melissourgí") on Kreikan kylä sekä samanniminen Kentriká Tzoumérkan kunnan kunnallisyksikkö (Δημοτική Ενότητα Μελισσουργών, "Dimotikí Enótita Melissourgón") ja entinen itsenäinen kyläkunta. Se sijaitsee Ártan alueyksikössä Epeiroksen alueella. Kylän ja kunnallisyksikön väkiluku on 419 (vuonna 2011).
Melissourgoín kylä sijaitsee Athamaniká-vuoristossa linnuntietä noin 31 kilometriä kaakkoon Ioánninasta ja noin 41 kilometriä pohjoiskoilliseen Ártasta. Sen nimi tarkoittaa ”Mehiläishoitajia” (tai ”Mehiläissyöjiä”). Melissourgoín kunnallisyksikkö käsittää alueen Kentriká Tzoumérkan kunnan pohjoisosassa. Melissourgoí oli itsenäinen kyläkunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Kentriká Tzoumérkan kunnaksi yhdessä Ágnantan, Athamanían ja Theodórianan kanssa, jolloin se muuttui uuden kunnan kunnallisyksiköksi.
Miléa (Ioánnina)

Miléa () on Kreikan kylä sekä samanniminen Métsovon kunnan kunnallisyksikkö (Δημοτική Ενότητα Μηλέας, "Dimotikí Enótita Miléas") ja entinen itsenäinen kyläkunta. Se sijaitsee Ioánninan alueyksikössä Epeiroksen alueella. Kylän ja kunnallisyksikön väkiluku on 396 (vuonna 2011).
Miléan kylä sijaitsee linnuntietä noin 39 kilometriä koilliseen Ioánninasta. Miléan kunnallisyksikkö käsittää Métsovon kunnan koillisosan. Miléa oli itsenäinen kyläkunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Métsovon kuntaan yhdessä Egnatían kanssa, jolloin se muuttui uuden kunnan kunnallisyksiköksi.
Molossoí

Molossoí (; virallisesti Δημοτική Ενότητα Μολοσσών, "Dimotikí Enótita Molossón") on yksi Zítsan kunnan kunnallisyksiköistä ja entinen itsenäinen Kreikan kunta. Se sijaitsee Ioánninan alueyksikössä Epeiroksen alueella. Kunnallisyksikön väkiluku on 1 646 (vuonna 2011).
Molossoín kunnallisyksikkö käsittää Zítsan kunnan länsiosan. Se on nimetty alueen antiikin aikaisen molossien heimon mukaan. Kunnallisyksikön suurin asutus on Radovízin kylä. Molossoí oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Zítsan kuntaan yhdessä Ekálin, Evrymenéen ja Pasarónaksen kanssa, jolloin se muuttui uuden kunnan kunnallisyksiköksi.
Kunnallisyksikön osat.
Molossoín kunnallisyksikkö muodostuu seuraavista kyläyhdyskunnista ja asutuksista:
Pápigko

Pápigko (; myös "Pápingo") on Kreikan kylä sekä samanniminen Zagórin kunnan kunnallisyksikkö (Δημοτική Ενότητα Παπίγκου, "Dimotikí Enótita Papígkou") ja entinen itsenäinen kyläkunta. Se sijaitsee Ioánninan alueyksikössä Epeiroksen alueella. Koko kunnallisyksikön väkiluku on 267 ja varsinaisen Pápigkon kylän väkiluku 211 (vuonna 2011).
Pápigkon kylä sijaitsee Týmfi-vuoren länsirinteessä noin 63 kilometriä pohjoisluoteeseen Ioánninasta. Pápigkon kyläyhdyskunta käsittää kaksi kylää, jotka ovat varsinainen Pápigko, joka tunnetaan myös nimellä Megálo Pápigko (”Suuri Pápigko”), sekä Mikró Pápigko (”Pieni Pápigko”). Pápigkon kunnallisyksikkö käsittää alueen Zagórin kunnan luoteisosassa.
Pápigko oli itsenäinen kyläkunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Zagórin kunnaksi yhdessä Anatolikó Zagórin, Kentrikó Zagórin, Týmfin ja Vovoúsan kanssa, jolloin se muuttui uuden kunnan kunnallisyksiköksi.
Kunnallisyksikön osat.
Pápigkon kunnallisyksikkö muodostuu seuraavista kyläyhdyskunnista ja asutuksista:
Parapótamos

Parapótamos () on Kreikan kylä sekä samanniminen Igoumenítsan kunnan kunnallisyksikkö (Δημοτική Ενότητα Παραποτάμου, "Dimotikí Enótita Parapotámou") ja entinen itsenäinen kunta. Se sijaitsee Thesprotian alueyksikössä Epeiroksen alueella. Koko kunnallisyksikön väkiluku on 1 168 ja varsinaisen Parapótamoksen kylän väkiluku 754 (vuonna 2011).
Parapótamoksen kylä sijaitsee linnuntietä noin seitsemän kilometriä koilliseen Igoumenítsan kaupungista. Kylän nimi viittaa sen sijaintiin Thýamis- eli Kalamás-joen varrella. Parapótamoksen kunnallisyksikkö käsittää Igoumenítsan kunnan koillisosan. Parapótamos oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Igoumenítsan kuntaan yhdessä Margarítin, Pérdikan ja Sývotan kanssa, jolloin se muuttui uuden kunnan kunnallisyksiköksi.
Kunnallisyksikön osat.
Parapótamoksen kunnallisyksikkö muodostuu seuraavista kyläyhdyskunnista ja asutuksista:
Pasarónas

Pasarónas (, myös Πασσαρώνας, "Passarónas"; ; virallisesti Δημοτική Ενότητα Πασαρώνος/Πασσαρώνος, "Dimotikí Enótita Pasarónos/Passarónos") on yksi Zítsan kunnan kunnallisyksiköistä ja entinen itsenäinen Kreikan kunta. Se sijaitsee Ioánninan alueyksikössä Epeiroksen alueella. Kunnallisyksikön väkiluku on 9 238 (vuonna 2011).
Pasarónaksen kunnallisyksikkö käsittää Zítsan kunnan itäosan. Se on nimetty antiikin ajan Passaronin kaupungin mukaan. Kunnallisyksikön suurin asutus on koko kunnan kuntakeskus Eleoúsan kaupunki. Pasarónas oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Zítsan kuntaan yhdessä Ekálin, Evrymenéen ja Molossoín kanssa, jolloin se muuttui uuden kunnan kunnallisyksiköksi.
Kunnallisyksikön osat.
Pasarónaksen kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Pérdika (Thesprotia)

Pérdika () on Kreikan kylä sekä samanniminen Igoumenítsan kunnan kunnallisyksikkö (Δημοτική Ενότητα Πέρδικας, "Dimotikí Enótita Pérdikas") ja entinen itsenäinen kyläkunta. Se sijaitsee Thesprotian alueyksikössä Epeiroksen alueella. Koko kunnallisyksikön väkiluku on 1 613 ja varsinaisen Pérdikan kylän väkiluku 1 476 (vuonna 2011).
Pérdikan kylä sijaitsee linnuntietä noin 16 kilometriä etelään Igoumenítsan kaupungista ja pari kilometriä sisämaahan Joonianmeren rannasta. Pérdikan kunnallisyksikkö käsittää Igoumenítsan kunnan lounaisosan. Pérdika oli itsenäinen kyläkunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Igoumenítsan kuntaan yhdessä Margarítin, Parapótamoksen ja Sývotan kanssa, jolloin se muuttui uuden kunnan kunnallisyksiköksi.
Kunnallisyksikön osat.
Pérdikan kunnallisyksikkö muodostuu seuraavista kyläyhdyskunnista ja asutuksista:
Sagiáda

Sagiáda (, ) on Kreikan kylä sekä samanniminen Filiátesin kunnan kunnallisyksikkö (Δημοτική Ενότητα Σαγιάδας, "Dimotikí Enótita Sagiádas") ja entinen itsenäinen kunta. Se sijaitsee Thesprotian alueyksikössä Epeiroksen alueella. Koko kunnallisyksikön väkiluku on 1 740 ja varsinaisen Sagiádan kylän väkiluku 594 (vuonna 2011).
Sagiádan kylä sijaitsee Joonianmeren rannalla linnuntietä noin 15 kilometriä pohjoisluoteeseen Igoumenítsasta ja noin 2,5 kilometriä etelään Albanian rajasta. Sagiádan kunnallisyksikkö käsittää Filiátesin kunnan länsiosan eli rannikkoalueen. Sagiáda oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Filiátesin kuntaan, jolloin se muuttui uuden kunnan kunnallisyksiköksi.
Kunnallisyksikön osat.
Sagiádan kunnallisyksikkö muodostuu seuraavista kyläyhdyskunnista ja asutuksista:
Sélles

Sélles (; myös Σελλοί, "Selloí"; virallisesti Δημοτική Ενότητα Σελλών, "Dimotikí Enótita Sellón") on yksi Dodónin kunnan kunnallisyksiköistä ja entinen itsenäinen Kreikan kunta. Se sijaitsee Ioánninan alueyksikössä Epeiroksen alueella. Kunnallisyksikön väkiluku on 1 384 (vuonna 2011).
Séllesin kunnallisyksikkö käsittää alueen Dodónin kunnan länsiosassa. Sen nimi perustuu seudun antiikin aikaiseen Selloi-heimon nimeen. Kunnallisyksikön suurin asutus on Zotikón kylä. Sélles oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Dodónin kuntaan yhdessä Ágios Dimítrioksen ja Lákka Soulíoun kanssa, jolloin se muuttui uuden kunnan kunnallisyksiköksi.
Kunnallisyksikön osat.
Séllesin kunnallisyksikkö muodostuu seuraavista kyläyhdyskunnista ja asutuksista:
Syrráko

Syrráko (; myös Σιρράκο, "Sirráko"; Σιράκο, "Siráko") on Kreikan kylä sekä samanniminen Vóreia Tzoumérkan kunnan kunnallisyksikkö (Δημοτική Ενότητα Συρράκου/Σιράκου, "Dimotikí Enótita Syrrákou/Sirákou") ja entinen itsenäinen kyläkunta. Se sijaitsee Ioánninan alueyksikössä Epeiroksen alueella. Kylän ja kunnallisyksikön väkiluku on 270 (vuonna 2011).
Syrrákon kylä sijaitsee Lákmos-vuoren rinteessä linnuntietä noin 23 kilometriä itäkaakkoon Ioánninasta. Syrrákon kunnallisyksikkö käsittää alueen Vóreia Tzoumérkan kunnan pohjoisosassa. Kylä tunnetaan muun muassa perinteisistä kivitaloistaan. Sen nähtävyyksiin kuuluu myös kansantaiteen museo.
Syrráko oli itsenäinen kyläkunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Vóreia Tzoumérkan kunnaksi yhdessä Kalarítesin, Katsanochórian, Matsoúkin, Prámantan, Tzoumérkan ja Vathýpedon kanssa, jolloin se muuttui uuden kunnan kunnallisyksiköksi.